Twee vas oor bejaardes se moord in NamibiëKoës, Namibië Twee persone is in hegtenis geneem in verband met die moord op Giel Botma en sy vrou Sarie op hul plaas in Koës, in die suide van Namibië. Die bejaarde egpaar, onderskeidelik 79 en 78 jaar oud, is na bewering met hul eie vuurwapen geskiet. Die gemeenskap het vinnig saamgewerk en was op soek na ŉ Hilux-voertuig wat aan Botma behoort het. “Die motor is vermoedelik in die middel van die nag gesteel en volgens die spore het die voertuig in ŉ suidelike rigting gery,” lui ŉ boodskap wat op sosiale media uitgestuur is. “Daar is vermoedelik twee persone in die bakkie en hulle is gewapen met ŉ geweer van oom Giel.” Die egpaar is dood aangetref in hul huis. ŉ Woordvoerder namens Namibian Marshall Rangers en Pacnam (Public Against Crime Namibia) het bevestig dat twee persone in hegtenis geneem is in verband met die voorval. “Dankie aan almal wat ons ondersteun het en wat inligting gedeel het,” het hy gesê. “Ons innige simpatie met die familie en ons bid dat hulle in hierdie tyd vertroos sal word.”